
    JEDNO DRUGOM NEVIDLJIVI

     

     

    Sanjario joj je na uho
o anđelima kako se pare
na vodi dok je
bog bez istrage priznavao
privremenu bezumnost
kad se ono pojavio pred ljudima
na izmaku
strpljenja

Barry Callaghan, Rosa

  
    * * *

     

    Čim stigli smo na otok snova,

mršava starica plavih očiju,

koja cijeloga života, rano ujutro,

najprije dugo gleda more,

darovala nam je kristalnu školjku.

    U njoj, rekla je, najljepša je kap

– zvana Nevidljivo oko.

Ono čuva sve mlade ljubavnike

od dubokih oceanskih brazda,

duhova, vještica i ljudi.

    Jedne daleke večeri u našu ću kolibu

donijeti vjedro pahuljaste vode,

cijelu je bezimenu noć

cijediti u tvoj sramežljivi pupak

i milovati školjku – kao da te nema.

  
    * * *

     

    U uvali gdje morski konjici i sirene

ponekad noću izlaze u šetnju

stanovali smo pod starim maslinovim stablom,

stisnuti na ležaljci od grube trstike.

    Tada, dok još bili bi podalje od nas,

grizao bih te po ramenima

i šaputao da želim ti skinuti

grudnjak od sitno prosijanog pijeska:

da ljeskaš se na mjesečini,

lijepa poput ribe iz egzotičnih mora.

    Što smo ih jasnije vidjeli,

već izbliza promatrali njihov ples

prije no što produže kamenom stazom

do obližnjih polja i vinograda,

to su nam tijela postajala prozirnija,

kao da ponovo se stvara svijet.

    U uvali gdje morski konjici i sirene

uživaju u mladoj pšenici i vinu

zauvijek ćemo spavati pod maslinom,

na ležaju od kamenčića i rastaljene soli.

  
    * * *

     

    Tvoja je druga domovina Kuba

i haljina od sušene lavande i lovora

leprša ti kao ljubavničke plahte

obješene uz kuću kraj mora.

    Ako ikad pošalješ mi razglednice

iz mjesta gdje nikad nisi bila,

na njima sigurno će pisati:

“Ovdje je lijepo, ali nekako čudno.

Stijenje hoda morem i govori,

ribe grade kućice od pijeska,

a ja, kao vila, svake večeri

promatram roj zlatnih dupina.

Razumijem svaku riječ njihove pjesme

i sutra ću bez straha

zaroniti u veliku plavu kadu.”

    Moja je druga domovina Antares

i ondje ću se, na frekvenciji ludila,

urušiti u mrijestilište plaveti,

što samo podsjeća na tvoju kupku.

  
    * * *

     

    Dok sjedili smo za kamenim stolom

na pješčanoj plaži posutoj bobicama grožđa,

vrludava pogleda zaneseno si objašnjavala

da pod vodenim se pokrivačem

katkad čuje tiha glazba.

    U nevidljivu orkestru, odjeveni u more,

sviraju mlade djevojke i dječaci

koji tek trebaju izgubiti nevinost.

Oni, sigurna si, nikad ne spavaju:

čuvaju pale anđele, nesretne sirene

i blago što s noćnog im je neba

poslao savršeni Čovjek od šibica.

    S prozora kuće od školjki i oblutaka

zato mu svako jutro mašeš,

s njima piješ kavu i ćaskaš,

kao sa susjedom koju si sanjala.

Grudi ti se smiju već preplanuloj zori,

a bokovi pod maramom od sušena cvijeća

skrivaju neukrotivu ponornicu.

    Na rubu najviše stijene na obali,

dok ribari s mrežama na ramenima

pospano koračaju prema pučini,

svakoga jutra stojim kao kip:

čuvam tebe i pod valovima mrtve gradove.

  
    * * *

     

    Na brodu što krenuo je iz puste luke

dugo čekao sam te na pramcu.

Znao sam da tajno si se ukrcala

i da želiš u obećanu koloniju,

gdje čekaju te sluge i kuća kraj stare smokve.

    Dok prilazila si mi skliskom palubom,

nad glavom kružili su ti mladi galebovi

i načas mi se učinilo da lebdiš s njima.

U bijeloj haljini, zbunjena kao djevojčica,

opet bila si daleka i nedodirljiva.

    Tren poslije poljubio sam te u obraz,

a ti si, iznenadivši se, tiho izustila:

“Ja sam usamljena riba lastavica,

neodlučna koju plavet odabrati.

Ja sam usamljena, usamljena…”

    Na brodu što isplovio je bez posade

ostali smo sjediti na pramcu.

Znali smo da moru nema kraja

i da nikad nećemo stići u zemlju

u kojoj ponovo bismo bili zaljubljeni.

  
    * * *

     

    Pod palmom, dok mirno čekali smo kraj dana,

kojemu su se već ocrtavali masni podočnjaci,

točno jedno stoljeće otkako smo prestali spavati,

hrapava si glasa rekla da mogla bi mi biti žena.

    Iznenađen, iste večeri donio sam ti pijesak,

borove iglice i češere natopljene morem,

a ti si ih svečanim pokretima golog tijela

preslikala na veliki bijeli krevet.

    Zatim sklopila si oči, tiho me zamolivši

da probudim te točno za stotinu godina,

kad o nama, s ušima punim plavog vina,

ispovjede se čuvarice otočnih tajni.

    Zbunjen, legao sam kraj tebe na postelju,

u akvarij s virom od meda i maslinova ulja

koji će nas, kao brata i sestru, uvući duboko,

duboko – među spužve, kornjače i travu.

  
    * * *

     

    Svaki put kad noću ustaneš,

nježno uzmeš me za ruku

i pođeš prema otvorenom moru.

Između stijena i kaktusa od soli,

što stalno izranjaju na drugome mjestu,

hodamo razodjeveni, kao na hodočašću.

    Dovoljno daleko od kopna i ljudi,

gdje u krilima otkriva se sloboda vode,

potpuno nesvjesna svega oko sebe,

govoriš o ljubavniku iz legende

koji, nepogrešivo, najkraće noći u godini

dolazi po djevojku bez imena.

    U tišini otkriva joj tajnu pisma

koje prije početka ovoga svijeta

sastavio je tajnoviti crni lađar:

“Valovi mogu i sanjati, i maštati, i lagati,

ali s kopna nas uvijek pozdravljaju

cvjetovi sa stabljika smrtnih agava.”

    Dovoljno daleko od kopna i ljudi,

gdje zlatne ribe pažljivo oblikuju sunce,

ljubim te trepavicama u uho

i šapućem o ljepotici iz priča

koja najkraće noći u godini

postaje žena ćudljiva nebeskog svodnika.

  
    * * *

     

    Predjutro, skrivajući se od zvijezda stražarica,

iskrali smo se iz kućice na hridi,

preplivali uski mliječni zaljev

i izišli na pustu rivu grada

koji nam se tada učinio potpuno nepoznatim.

    Šetali smo u tišini, a onda spazili kako nam,

iz onog dijela gdje inače se vežu jedrenjaci,

ususret idu žena i djevojčica.

Približivši nam se na korak-dva,

staklene ljepote kao sa slika starih majstora,

vidjeli smo da u košari nose smotuljke lavande.

Bez riječi, nakratko zastavši,

zajedno su uzele nekoliko zelenih gomilica,

osmjehnule se i pružile mi ih

te nastavile prema mjestu gdje nas je donijela struja.

    Nismo se okretali sve do kraja šetnice,

ali smo slutili da već su valovi.

U tih zadnjih nekoliko koraka,

prije ponovnog ulaska u tamnozelenu smolu,

glavom mi je prošao savjet starih mještana

da lavendula se mora primiti od lijepe žene

i u dom nositi u ruci, kao ruže ili školjke:

ona onda raste, zvoni i pjeva,

cijelu ti kuću ispuni morem i anđelima.

  
    * * *

     

    Oko nas na krevetu bile su rasute naranče

što predvečer ih je, s kratkom porukom,

donio šutljivi dječak iz susjednog ribarskog mjesta.

U polumraku ta mala sunca zavukla su ti se

u kosu, pod pazuhe, stisnule među bedra.

Izgledala si kao indijsko božanstvo

i uopće se nisi micala, govorila, ni disala.

    Na dnu mora lijes od stakla, obrubljen koraljima.

Unutra si nijema sjena što sebi se priklanja,

Čitao sam naglas, a zavjese istkane od morske trave

na stotinama prozorčića naše kuće,

kao dobri duhovi, kao školjke s krilima,

zaljubljeno lebdjele su u tvojim nevidljivim očima

i pretvarale se u valove ljubičaste vrtoglavice.

    Oko mene na krevetu rasut je svemir,

nema dječaka, ni tebe, ni poruke.
Okomica svjetla od rta do oblaka.

Poput jedra polegla uz vjetar.

U njezinu trbuhu narast će dijete,

plačem razbiti prozore i razbacati naranče

– daleko, daleko gdje sve je nestvarna paučina.

  
    * * *

     

    Plima nam je noćas potopila kuću:

na snenoj pjeskovitoj vodi,

kad razodjenuo sam te kao otac kćer

– da zaljube se i sabljarke i mladi morski psi,

zaplivala je tvoja spavaćica od tratinčica

i jastuci punjeni rascvjetalim maslačcima.

    Na trenutak pustio sam te da mirno ležiš,

potpuno stopljena s bjelinom ležaja,

a onda ti poljubio pupak, koljeno i rame.

Kad si mi spustila ruke na glavu,

već zaronio sam u tebe i pokrenuo vir

što vrtio nas je u svim smjerovima,

pršteći kroz prozore kao poludjeli gejzir.

    Plima nas je noćas potopila zauvijek:

u pjeskovitoj vodi ostali smo začuđeni,

kao šutljivi čarobnjak i plaha nimfa,

spomenici neke zaboravljene umjetnosti,

davne civilizacije u kojoj smo se upoznali.

  
    * * *

     

    Jedne noći, kad ponovo si shvatila

da od njegove ti blizine drhture usne,

u njihovim zarezima oslobađaju se

bojažljiva mora za put oko svemira,

jednostavno si odlučila pobjeći.

    Istodobno si možda, gazeći preko bonace,

poželjela biti u svima onima

što spavale su mi na trbuhu,

kao ribe zalutale u staklo akvarija,

ili samo u onoj s naivnim dječačkim prstima.

Tko zna, dugo stanovala si na obali

i valovi su ti sigurno ukrali pamćenje.

    Iza tebe ostala je špilja prepuna slika

i malo jezero u kojem rađala si anđele.

Oni prepolovili su nebo u blizance,

bestežinski prostor u kojem sam čekao.

Tko zna, možda u njemu mogli smo otkriti

sve što znaju šišmiši kad izlete u svjetlost.

    Jedne noći, kad samo si naslutila

da zbog moje bi ti blizine mogle nestati grudi,

u slatkim ranicama na tijelu

izrasti šumsko voće i bršljan,

jednostavno si odlučila pobjeći.

  
    * * *

     

    Ponekad dolazila si posve blizu mora,

na mjesto gdje veliki plavi kontinent

zove samo ljubavnike, djevice i duhove.

U rukama spuštenima uz golo tijelo,

pobijeljelo od hladnoće i guste soli,

grčevito stiskala si dva mala limuna.

    Potpuno mirna, tako stajala si satima,

sve dok iz tebe, najprije,

nisu počele nicati zelene grančice,

a zatim i neobični plodovi

za koje su se otimali valovi i oblaci.

No, jednom okrenula si se prema kopnu

i više te nikad nitko nije vidio.

    Ponekad dođem posve blizu mora,

na mjesto gdje uvijek si bila.

U jednoj ruci, stisnuto uz golo tijelo,

držim staro izgrebano veslo,

a drugom mahnito mašem prema pučini,

utvarajući si da negdje si tamo – sama.

  
    * * *

     

    Svaku noć puštaš me da odem,

da skrivam se po stijenju i u špiljama,

poput brodolomca što boji se okusa mora,

i gledam u daljinu gdje nema ničeg,

kao ni u meni, kao ni u tebi.

    A kad se vratim, više te nema

i kuća nam je prazni stakleni oblak

u koji zalijeću se samotni galebovi.

Nevidljiva, povremeno mi samo

oguliš naranču za doručak

i plaho ugrizeš me za jezik.

    Svaku noć puštaš me da nestanem,

da skrivam se iza suhozida,

poput svemirca što boji se ljudi,

i gledam šupljikavo mliječno nebo,

što prelijeva se u nama bez prestanka.

  
    * * *

     

    Više nikad ne smijemo u more,

ne dodirujemo se mislima i ne čudimo riječima.

Na obali je zid od ptica

koje nikad neće prestati letjeti.

    Svaki put kad ujutro otvorimo oči,

uvis skočit će sve ribe, propupati svi obluci

i oblikovati šareni spiralni labirint

u kojem ćemo, cijeli dan, tražiti jedno drugo.

U ustima će nam biti morski ježevi,

u trbusima pijesak i sušeni mak.

    Više nikad ne smijemo u more,

ne volimo se i rastužit ćemo morske medvjedice.

Na obali je zid od bijelih jedara

s brodova koji će prazni zauvijek lutati.

    Svaki put kad navečer zatvorimo oči,

s neba spustit će se zlatni kitovi

i izdubiti veliki stakleni zdenac

u kojem ćemo, cijelu noć, tražiti jedno drugo.

U ustima će nam biti otrovne alge,

u trbusima hobotnice s krakovima izvan svemira.

  
    * * *

     

    Kad jedne večeri, za ljetnog pljuska,

ugledaš me kako u nedalekom plićaku

kupam kraljicu vila iz svih svjetova,

po njoj razmazujem kapi slane i slatke vode,

sa sebe strgnut ćeš plavu haljinu

i baciti je u more da se utopi.

Trenutak zatim zakoračit ćeš hrabro,

kao da i sama želiš postati val,

a onda stati i, gola, zauvijek ušutjeti.

    Kao da nikada se nismo upoznali,

vratit ćemo se u kuću između dva bora

i živjeti zajedno, jedno drugom nevidljivi,

poput uličnih svjetiljki danju

u nekom dalekom nepostojećem gradu.

    Na trbuhu će ti izrasti koralji,

a u njima blistati mrvice kišnice

kojom sam te za oluja uvijek pokrivao.

Zračna križanja u tvome pogledu

nikada nitko neće ni pokušati shvatiti:

ostat ćeš ključaonica bez ključa,

lijepa i otmjena kao gejša

s mističnih japanskih dvora.

    Kao da nikada se nismo upoznali,

otići ćemo zajedno, jedno drugom nevidljivi,

poput slučajnih šutljivih suputnika,

u neki daleki nepostojeći grad.

  
    GLAS IZ VODE

     

     

    Vječna Žena uzdahnula je! Čula ju je sva zemlja.

William Blake, Pjesma slobode

  
    PLATINASTA DJEVOJKA

     

    Davno, dok još bio je svijet,

htjela si izići iz svog noćnog doma

i gola koračati oko začaranih svjetiljki,

licem prema nepoznatom nebu.

Rekla si: “Zovu me izgorjele pahulje!

One su komadići nestalih oblaka

za kojima sam plakala kao djevojčica”.

    Tvoj nemir bio je čuđenje

i oceanska te tuga činila

nadrealnom, nemogućom djevicom.

    Davno, dok još nastajala je

fotografija stvaranja, drugi dan,

noću bila si fatalna groupie

za sva bića u meni,

voljela me kao glas iz vode,

trag ledene maske na suhozidu.

    Tvoj strah bio je disanje

i u ekstazi odsutno si ponavljala:

“Oslobodi me, oslobodi me”…

    Davno, dok još nije postojao ni prostor,

moj duh bio je ljubičasti bajkoviti snijeg

i nije znao hoćeš li se roditi

i postati platinasta djevojka

– ili anđeo u koroti.

  
    ŽENA SA STAKLENIM TRBUHOM

     

    Danas moraš biti daleko,

moraš biti tužna,

obavezno zaspati sama,

zgrčena kao fetus.

Moraš piti viski, lomiti CD-e,

gola moraš paliti knjige,

kao u dobro opremljenoj ludnici.

    Sutra moraš biti nježna,

moraš biti lijepa,

svakako zadovoljiti

prijatelja koji te obožava.

Moraš pozdraviti poštara,

na nebu gledati pustinju,

u beskrajnoj čistoći šutjeti,

kao da si nestala.

    Preksutra moraš u grad,

moraš malo lutati,

smijati se i baciti opušak

u kiosk s novinama.

Moraš sjesti nasred trga,

moraš raširiti noge,

pred zbunjenim šetačima

pojesti naranču,

za djecu oblizati prste.

    Za tjedan dana moraš se

skijati u bolesnim Alpama,

kući sretna dovući yetija,

na leđima crveni iglu.

Moraš pustiti, pristati da

maltretiraju te prvi susjedi,

uhvate i izlože pred zgradom,

kao čudo, vješticu s Biblijom,

trudnicu sa staklenim trbuhom.

    Za mjesec dana moraš se

ponovo roditi na dnu oceana,

u mračni mjehur kliznuti

kao nož, krvavi anđeo.

Moraš ostati zarobljena u pijesku

barem jednu riblju noć,

dok ti otac i majka

ne navuku ronilačka odijela,

dođu po tebe i odvedu te kući.

    Za godinu dana moraš se

konačno odjenuti i izići kroz zidove,

prstima po sjećanju nacrtati autoakt

i obožavati ga kao fetiš.

Moraš zaboraviti, sakriti dijete u sebi,

zaplakati svaki put

kad netko te poljubi u pupak.

Netko tko vidi stvari između zvijezda

i zna koji je sutra dan.

    Za deset godina moraš

posjetiti astrologe i čarobnjake,

umorno sama, u letećoj stolici,

sa skorenim mlijekom pod košuljom.

Moraš im priznati sve:

kako more nam je noću

lizalo nožne prste, a joint bio

od stakla, razmrvljene šminke

i pramenova Gundulićeve kose.

    Za sto godina Bog će

rastopiti tvoju čokoladnu dušu

i njome premazati nevidljivi svemir.

Morat ćeš se rastati

sa svakim svojim atomom,

i opet biti daleko, i lutati,

iznad tijela koja traže lica,

iznad snijega što pada u more,

iznad mene koji čuvam

ravnotežu tišine i svih demona.

  
    DJEVOJČICA OD PLAVIH KAPLJICA

     

    Prvi su joj glas prigušile

podvodne struje i stijenje,

a ljepljivu sluz posteljice,

kao manu za zamrle duše,

besciljno počele raznositi

kornjače bijele kao snijeg.

    Znam, znam da bila je djevojčica,

ljepša od svega,

kao kad uđeš u mračnu sobu

i samo se onesvijestiš,

i da veslala je na obalu otoka,

od plavih kapljica,

i da nema sjećanja,

i da je voda, i snijeg, i led.

  
    IZGRIŽENE PAHULJE

     

     

    u snijegu nas bog još jasnije vidi
snijeg pada tek kada se njemu pomrači vid
bog snijegom liječi svoj neizlječiv strah.

Delimir Rešicki, Krakow, Kazimierz

  
    * * *

     

    Snijeg nas je te večeri zapljuskivao u valovima:

sipki kristali i praznina između zgrada

u tvojim su se hodajućim rukavicama

pretvarali u toplinu kojom si možda mogla

odlediti jezero u mom srednjem uhu.

    Ni tada ništa nismo obećali jedno drugome.

Osim blizine.

    Kad predjutro si se zagledala kroz prozor,

Mjesec ti se ukazao kao velika snježna gruda,

Čvrsta i samodopadna, i nije znao da

više ga nema, da popila si ga u čaju s rumom,

kao tabletu za svoju umjetnu noć.

    Ni tada ništa nisi htjela reći.

Osim da se bojiš.

    Na praznim balkonima vjeverice su još dugo,

poput duhova, tražile lješnjake i bademe,

a ti si ih gledala u spavaćici od zelene šume.

Suznih očiju napokon si otvorila vrata

i pustila ih da nasele se u tebe,

kao djeca koju ćeš roditi.

    Ni tada ništa nisam pokušao učiniti.

Osim što sam te bez dodira pokrio.

  
    * * *

     

    U kuhinji, na mjestu gdje je inače stol,

jedne je noći izrasla mlada breza.

Najprije smo je zalijevali

i ljubili joj lišće svaki posebno,

misleći da ono drugo za nju uopće ne zna,

a poslije joj zajedno čitali bajke,

često dočekivali i jutro utroje.

Zatim smo se vraćali

u malu spavaću sobu

u kojoj si od daske za peglanje,

s nehajno odbačenim crnim gaćicama,

čarapom s rogatim sobom, ili Snoopyjem,

svaki dan gradila novi zavodnički totem.

Nisam mogao spavati, kao ni ti,

naš pakao je drvo koje raste,

žili se kao krv između nogu.

Iz kuhinje, dok čula se smrt pahulja,

dopirala je pjesma:

“Zmi-jo-ko-sa sam i li-je-pa,

u oku mi Al-gol žmir-ka,

a kad se pro-bu-dim iz sna,

lju-bi me pse-ća nju-ška”.

  
    * * *

     

    U tebi mjesečari dijete

i fotografira tišinu i mrak.

Kad zakoračiš u noć

pogodnu za krik,

te će slike biti vidljive

na obali obližnjeg jezera.

    U haljini od pahulja,

nijema ćeš obilaziti plaže,

zbunjenim voajerima

dijeliti čokoladu i smijeh.

A kad iz blijeda ti tijela,

kao usne Leuthe,

izrastu cvjetovi od vode i krvi,

shvatit će zašto si bezimena.

    U zapečaćenom igluu

iz sebe ćeš u trudovima

tiho istisnuti život

i spavati, spavati sa mnom

dok nas snijeg ne izbriše.

  
    * * *

     

    Ležeći na podu, kao na nebu,

plesala si trbuhom i bokovima,

a dim jointa razlijevao se po tebi

poput Levijatana od srebra i vatre,

i činilo se da to je stvarno nestajanje,

što može se vidjeti samo jednom,

kad anđeli gube svoj spol

– i polude u nevidljivim tijelima.

    Ležeći na nebu, kao u tebi,
između crnih i bijelih pauka,

trzao sam se od straha,

kao kad žena ženi ponudi usne

i kaže: “Mogle bismo zamijeniti srca

i lutati, lutati”.

To moglo bi biti stvarno nestajanje.

  
    * * *

     

    Pipo gleda utičnicu,

ja brzu cestu kraj zgrade,

ti svoje blijede ruke.

Svatko na svojoj strani svijeta.

I čini se kao da smo

na svjetioniku usred mora.

Pred nama je samo uski prolaz

za koji ne znamo kamo vodi:

gore, dolje, lijevo, desno –

ili u nas same.

Ti se bojiš pera, kišobrana i kuće,

a ja djeda, šume i zida.

Pipo će jednog dana biti čovjek.

A što ćemo biti mi?

  
    * * *

     

    Došao sam na ljubičastom oblaku,

misleći da to je jednostavan let,

da proći ću kroz tvoje zidove od igračaka

i nastaniti se u te kao duh.

    A ti, ti već lebdjela si u prugastoj pidžami,

gola lutala na mojim dlanovima,

nestajala iza zime, iza Boga, iza sebe.

    I nisam znao jesi li od mladih maslačaka,

ili snijega, nisam znao tko si zapravo

dok razmjenjivali smo zadnje rečenice,

kao ni kad smo izgovarali prve.

    A sad, sad si priča, glazba, šetnja,

i daleka Francuska, njezin nevidljivi fjord

u dubokom zaleđenom mraku.

  
    * * *

     

    Presvuci se zauvijek u djevojčicu

u kabini za isprobavanje života,

ogrni se plaštom izgubljene kćeri

i vrati u sebe, u mrežu koja opisuje

savršene krugove potopa

u kojem će svi preživjeti,

ali nestati s lica zemlje.

    Dat ću ti svoju drugu, vjerniju ruku

i hodati s tobom po smrznutoj vodi,

po snijegu što prodaje zadnje snove

samo da bi mogao još jednom pasti,

da bi mogao prekriti sve što je bilo,

i što će se dogoditi, u mislima,

u vezivnom tkivu beskraja i trenutka.

    Kao da više nemam vremena,

počeo sam tražiti ožiljke

na svim danima, i jučer, i sutra.

A oni dobivaju značenje tek

kad zaboraviš čitati i pisati,

kad opet se rodiš kao čovjek

ili ustaneš iz mrtvih, a sve oko tebe

ostane isto, kao jučer i sutra.

    Kao da više nemaš vremena,

počela si zapisivati poruke

o nama, i prekjučer, i preksutra.

Danas nisi ovdje, imaš dogovor

sa svojim ja, čekaš da ti se javi,

iz svjetla, iz mraka, iz visine, iz dubine

– iz utrobe u kojoj počivaju

svi zakoni, molitve i grijesi.

  
    * * *

     

    Ovo je moje “Laku noć”,

tako ja tonem dolje,

ispod ljudi, kao kukac,

tako šapućem uspavanku

– za tebe, za svaki tvoj trzaj

u kojemu gutaš anđele

i na trenutak umireš.

    Neću ti staviti ruku na trbuh,

ni na čelo – neću te poljubiti.

Tako hodočastim sebi,

bez sna, pokore i osvete,

i prepoznajem se u tebi

kao smrznuti svetac.

Ovo je moje “Laku noć”.

  
    * * *

     

    Sad znam kako napuniti prostor oko sebe,

kako naslikati prizor dolaska i odlaska:

Na dnu desno – more, mirno, mjesečinasto,

lijevo – kopno, kameno i crno,

a na njemu žena s maramom na glavi,

podignutog palca, grudi i nosa.

    Sad znam kakav je svijet navrh brda,

i iznad njega, i dalje od toga:

U zraku su raznobojni tragovi,

ferrariji praznih sjedala,

a ispod samo glave,

na trenutke bez tijela,

na trenutke šarene špekule.

    Sad znam kako se susresti s tobom,

bez ijedne riječi i dodira, kako se potpisati:

“Vrisnimo, oslobodimo krv u tisuće epruveta,

da hlapi, da rastopi se sama u sebi.

Neka ostanu samo divlje oči.

Možemo mi bez svega.

Možemo mi – bez svega”.

  
    * * *

     

    Ostala si na nepomičnim valovima

i morat ćeš me pojesti:

samo tako možeš me sačuvati,

nevidljivog i bez težine,

na svojim svilenim plahtama

u kojima lutaš stanom i govoriš:

“Imam svoj dvorac, kraljicu i kralja,

imam svoje zlato, svoje gozbe,

imam svoje ljubavnike i pse za lov.

Ali tko sam ja? I tko si ti?”

    Ostala si na ledenim valovima

i morat ćeš se izgristi,

iznutra pojesti obraze, i jezik,

nestati u bijesnom hodu

uskim hodnikom, slijepa i gluha,

kao da autom po gradu

bez razloga juriš za policijom,

kao da moliš u svojoj crkvi

pod stolom na kojemu plešu

– svi nerođeni anđeli.

  
    * * *

     

    Svake snježne noći,

u sobi u kojoj se iz svih kutova

izvijao eho iz katedrale,

u kućici na stoliću

cvrčalo mirišljavo ulje,

grizli smo hladan zrak

i od komadića kisika i dušika

s toliko pažnje oblikovali pahulje

na kojima ćemo se voljeti

kao da sutra cijela će zgrada

nestati na Tritonu ili Haronu.

Do jutra one su nas tiho pokrile

i više nismo bili goli,

više nismo bili.

Nismo.

    Poslije uvijek sam pomišljao:

Jednog dana nekoj ću djevojci

od pahulja oblikovati čarape

u kojima će uvijek mirno spavati

kad ostanem bez ravnoteže i lud,

kad odem na neki drugi planet

ili na morsko dno

čuvati zlatne besramne sirene.

    Svake snježne noći,

dok niz zidove se budu slijevale

moći Madredeusa,

činit će mi se da

svaka pahulja šapuće:

nismo, nismo, nismo…

Do jutra će me pokriti,

i oči, i sve što sam dotad vidio.

    Svake snježne noći

na vratima će ti ostati navaljen

veliki teški kamen

i za tebe neće biti slobode

osim one tamne, na rubu,

koju oduvijek poznaješ.

    Ne vidim te, ne vidim te.

Bože, ne vidim te.

Bože, nema te.

  
    SAVRŠEN LABIRINT

  
    DUHOVI IZ ZLATNE OMČE

     

    S one, navodno svjetlije strane

i dalje iskušavam ruke krila.

Još je mnogo letača,

no ne znam koliko ljudi,

a koliko drugih bića.

Daleko su, ali kao da se

neprestano dodirujemo.

    Prolaze me trnci

jer znam da sigurno ima duhova.

A oni donose vizije,

slinu s okusom algi,

grudi sa slatkim munch-mallowom,

trbuhe i koljena novorođenčadi,

žuto cvijeće i malo cimeta

za vječni obrok.

    S one, navodno druge strane,

nakon slobodnog pada

kroz golemu zlatnu omču,

uvlačim se u prozirnu kuglu

i visim na žici

iznad blještava polisa.

U polutami ti mjehuri

izgledaju kao nježna sapunica,

naivne dječje glave.

    Prolaze me trnci

jer znam da ima duhova.

A oni nikad ne spavaju:

buše rupe u vremenu,

kradu misli zvijezda vodilja,

ljubomorno mijenjaju svjetove

i onda ih gledaju

s nevidljivih balkona.

  
    PROROČKA KUĆICA

     

    Posjećuju me samo noću,

dok trnem, titram poput starca,

nesuvislo govoreći o svojoj

proročkoj kućici, euforiji i bijesu.

Iz zraka tada oslobađaju krv

i, usta punih svjetlucave ikre,

u inat kriče kao neizlječivi bolesnici.

    Dolaze izdaleka, iz sfera u kojima

mrtve premazuju najčistijim medom

i na njima sade čuvarkuće.

Dolaze kako bi mi rekli

da riječi rat i smrt

nisu ni okrutne ni lude.

Samo podsjećaju na zemlju.

    Uvijek se pojavljuju noću

i osvajački kruže oko mene

poput zjenica mramornoga snijega.

Do bezdana me zatim progone

crno-bijele fotografije krikova,

što mahnito se rastavljaju,

i sastavljaju, u glavi bez tijela.

  
    KRISTALNI VULKANI

     

    U dalekim zatvorenim vrtlozima,

okružene samo tužnom ljepotom,

kristalnim vulkanima

i bunarima inja,

stalnom izložbom očiju

smrznutih vilenjaka,

ni iz čega – nastaju vile.

    Došljake bez krila,

sa srebrnim žilama na licima,

dočekuju u maglenim plaštevima,

puštaju im praglasove

shizofreničara, pjesnika, klaunova,

nude virus bjeline i kult kosti.

    Vila što zovu je Song

isprekidanim glasom ponavlja:

“Snježno je kraljevstvo sve veće.

Uskoro će mi zatrpati usta

i postat ću nijema.

Kao sige.”

    Vila imenom View

žalobno govori:

“Paučina mi je u crijevima,

prsti slijepljeni u grude

i ne mogu stvarati.

Ispiši me cijelu.

Napiši kako umrijeti.”

    Lutajući među zaboravljenim santama,

sa šakom rahle zemlje u želucima,

plave sjene zamišljaju kako ponovno lete.

Bose su i stopala ostaju iza njih,

poput velikih neobičnih pahulja

koje istodobno rastu i nestaju,

u nebo, u sebe, u ništa.

  
    SAVRŠEN LABIRINT

     

    Bilo koje nebo iznad nas

uvijek je veliki ekran.

Iz njegovih kutova

vrebaju krvave zastave,

katkad izlete umjetničke grudi,

spolovila, ruke i stopala.

No, najčešće je zasljepljujuće bijel,

prepun sitnih kukaca.

Svi oko mene tada hodaju žmireći.

U meni samo lijepi se snijeg.

    Duboko pod površinom,

njezinim beskonačnim hodnicima,

lutaju preljubnice,

žene jabučastih stražnjica.

Strogi su im čuvari eunusi

koji nikad nisu vidjeli

golemi prostor iznad tla

i nikad neće shvatiti riječi:
Bio je svašta čovjek s otoka

vampir nećak snijeg

u nekoliko navrata čak i bog…

Njih gore izgovaraju svi

s prozirnim kuglama

na tankim krhkim vratovima.

U meni samo zbunjeni snjegovići.

    Bilo koje nebo iznad nas

uvijek je veliki ekran.

Bića sazdana od malih crnih rupa,

bez srca, sluha i mirisa,

u njemu programiraju prošlost.

Za one većim dijelom

izgrađene od snova

piše se “Savršen labirint”.

U meni samo ledena crvotočina.

  
    Ivan Herceg

